Birgitte Bergman (KF), 2025-02-06:
Kære regering, kære Venstre og minister, befri nu kommunerne i Nordsjælland og på resten af Sjælland og ikke mindst af alt borgerne for de 52 år gamle planer om en mareridtsmotorvej.
Siden 1973 har der været reserveret areal helt fra Helsingør til Køge, den såkaldte Ring 5-transportkorridor, der blev præsenteret i regionplanen i 1973.
Er det ikke på tide at få lagt den arealreservation i graven?
Vi Konservative har i årevis kæmpet for både borgere og kommuner for at ophæve arealreservationerne, og i den her uge tager vi endnu en kamp i Folketinget.
Jeg vil godt sige tak til mine gode samarbejdspartnere på her område, Radikale Venstre, SF, Enhedslisten og Alternativet, for at stå sammen om den her kamp på naturens vegne.
Den skal skære direkte igennem 6 Natura 2000-områder, 15 fredede områder, 22 særligt bevaringsværdige kulturhistoriske landsbyområder og ikke mindst af alt småbyer og landsbyer .
Jeg elsker naturen, f.eks. Store Dyrehave, der er en del af UNESCO's verdensarv, og det her projekt vil gå direkte igennem der.
Det låser kommunerne og husejerne i forhold til muligheder.
Til reservationen er der nemlig knyttet væsentlig indgribende begrænsninger.
Det står i vejen for god byplanlægning og hæmmer den lokale udvikling.
Det er ganske enkelt indgribende for både borgere, kommunerne, naturen og miljøet.
Det har en rapport fra Vejdirektoratet i 2022 også konstateret.
Selv hvis Socialdemokratiet ville presse et projekt igennem, er det helt umuligt at realisere det.
Så hvorfor bliver man ved med at holde fast i det?
Det mærkeligste er, at der er en bred politisk enighed om det her forslag.
De eneste, der ikke er for, er Socialdemokratiet, og så har jeg egentlig også noteret Liberal Alliance, men jeg noterer mig, at I har rykket jer en smule.
Men det er desværre sådan i politik, at enighed ikke er nok til at stemme for et forslag, i hvert fald ikke for Venstre, der, indtil de gik i SMV-regeringen, havde meldt ud i april 2022, at de arbejdede for netop det forslag om at nedlægge arealreservationerne.
De har ellers både Transportministeriet og By-, Land- og Kirkeministeriet, men pludselig har de ændret mening.
Jeg fristes til at spørge, om Socialdemokratiet dikterer politikken hos Venstre også.
Økonomisk er det også respektløst, at vi fortsat bruger skatteydernes penge på at beregne en potentiel Ring 5-korridor.
For et par dage siden meldte de ud i Transportministeriet, at beregningerne fra 2013 skal opdateres, så fremtiden ifølge ministeren kan drøftes på et oplyst grundlag.
Hvad er det mere, de vil vide, og hvad er det, der mangler, for at kunne lægge det her projekt i graven?
Hvor mange flere penge skal der bruges?
Her kan jeg pege på en af mine egne personlige darlings, og det er jo bl.a. Kystbanen.
Her forringer man transporttiden på en ellers bæredygtig transportløsning, når passagerer igen skal vente helt til 2033 på nye signalsystemer.
Jeg frygter, at vi igen skal give en kedelig besked til borgere og kommuner, for ophævelsen af arealreservationerne har været behandlet så mange gange her i Folketinget.
Ellers er det politik, når det er værst, altså når det bliver på bekostning af borgere og kommuner og ikke mindst naturen, og når partier ikke engang kan indfri de løfter, de selv har afgivet.
Det håber jeg virkelig på, og det vil jeg holde ministeren op på.
Få nu lagt de arealreservationer i graven inden sommeren.
Tak for ordet.